ming030890/wiki-yue-high-quality huggingface dataset:
秦朝

秦朝係指戰國時代秦國一統中原開始直到亡國嘅時期，由前221年到前207年。嬴政係秦朝首個皇帝，歷代三位君主，皇室為嬴姓趙氏。

前史
秦朝之前係周朝其中一個諸侯國秦國，喺關中平原。春秋時期嘅諸侯國因為周室衰落，冇力量維繫封建制度，所以成日發生強國兼併弱國嘅事。去到戰國時期，唔少諸侯國都變法圖強，競爭就更加激烈。其中秦國就係因為商鞅變法而變強，歷經多次戰爭而打敗其他諸侯國。而喺長平之役之後，幾乎佔有咗一半嘅天下。然而長平之役嘅主將白起喺前257年畀秦昭襄王賜死，雄才大略嘅秦昭襄王喺前251年死埋，繼位嘅秦孝文王、秦莊襄王都相繼喺三年內去世。前247年，幼主秦王政繼位，但朝政大權掌握喺秦太后同埋呂不韋手中。呂不韋擁有秦國大權，佢曾經招攬食客去編撰《呂氏春秋》，並喺前249年帶兵滅咗東周國。
戰國後期，六國入面得返趙國同楚國有能力抗秦。趙國士卒精銳，又有良將李牧，而楚國幅員遼闊，士兵眾多。為咗抵制秦國嘅侵略，楚國嘅春申君喺前241年打算聯合楚、趙、魏、韓、燕聯軍攻擊秦國嘅函谷關，但都係畀秦國打敗，楚國所以遷都壽春。秦國就乘機猛攻魏國，魏國嘅形勢緊急，但最後秦國因為國內發生咗大事而暫緩攻擊。咁係因為秦王政開始大個仔，呂不韋驚繼續同秦太后幽會會瀨嘢，就改咗搵舍人嫪毐入宮去服侍太后。嫪毐亦因為咁得寵，太后為佢生咗兩個仔，仲封佢做長信侯，可以專決到國政。前239年，秦王政嘅細佬成蟜打緊趙個陣，就因為驚咗嫪毐而投降趙國。前238年，秦王政發現咗件事，就處死咗打算作反嘅嫪毐，仲幽禁埋太后、驅除咗呂不韋入蜀（呂不韋就中途死埋）。秦王政掌權之後，聽從宗室大臣嘅建議，驅除呂不韋嘅食客（主要係三晉人）。但係客卿李斯就上書《諫逐客書》，講返外卿對秦國有咩貢獻。秦王政因而再度重用李斯，而且招攬咗尉繚、韓非等嘅外國人。尉繚有個建議，叫李斯派辯士、間諜去賄絡六國嘅名人政要，成為秦嘅線人。如果唔接受賄絡，就暗殺咗佢哋。呢個方法成功令到六國離心離德，再配合埋軍事行動，令到六國喺十年內先後畀秦國滅咗。而韓非就提倡用法家嘅「法、術、勢」三派論點為一體用嚟治國，得到秦王政嘅重視，亦都成為咗秦廷施政嘅原則。但係，韓非最後畀李斯害死，未能夠執政秦廷。

建設
秦始皇統一全國之後，為咗溝通關中同埋其他地區，以免地方發生叛亂，於是起咗馳道同埋靈渠，實行「車同軌」（統一車軌間距）。而為咗抵禦北方嘅匈奴，秦皇就將戰國時期秦、趙、燕嘅長城連埋一齊，成為「萬里長城」。同時，為咗防範六國遺民起兵搞事，秦皇下令夷平城墩。沒收百姓嘅武器，將入面嘅銅製武器鑄成十二金人，放喺咸陽，又起咗阿房宮、興樂宮之類嘅離宮同埋驪山秦始皇陵，當中後者包括兵馬俑。但據目前嘅考古證據，阿房宮其實未起得成，但因為已經畀人燒咗，亦都無從考究。而且，為咗安定六國遺民，秦始皇五度出巡關東，進行咗封禪同埋刻石。
交通建設方面，陸路有馳道、直道、棧道、五尺道同埋嶺南新道，而水路就有溝通中原同埋嶺南嘅靈渠。秦馳道以首都咸陽為中心向四面八方延伸，加強咗關中同關東、江南等地嘅聯繫，而且當六國遺民起兵搞事個陣，秦軍都可以即刻過去處理。馳道起係平坦嘅地方，闊五十步，每隔三丈就種一棵樹，馳道嘅兩邊會用金屬錐夯築厚實。靈渠打通咗長江嘅湘江同珠江嘅灕江，溝通咗中原同嶺南地區。當百越遺民起兵搞事個陣，秦軍都可以經靈渠、灕江、珠江直達嶺南重鎮番禺（今廣東廣州）平亂。
秦攻百越戰爭

秦攻百越戰爭係秦朝發動攻百越嘅戰爭，發生喺前219年。秦軍第一次將領係屠睢，第二次係任囂、趙佗；手下好多係啲亡國楚人，啲處於社會底層嘅，着秦朝出於穩定楚地同埋楚越接觸耐多等原因而着抨來攻擊百越，隻着認爲係隻原因畀戰後南越國有痕跡多畀楚文化繼東周楚地人南遷之後嘅，同埋嶺南方面消極坐睇秦朝覆滅嘅。

影響
由於越人特別係西江啲埞嘅勢力強大，秦朝縣治機構冇敢深入越人領域；直至南越國奉行「與越雜處」「和集百越」嘅歸融政策後越人抵觸先緩和得夠啲縣治近得越人領地。
秦氏

秦係唐人姓氏，喺《百家姓》裏頭排第18位。
秦惠文王

秦惠文王（前356年—前311年），名駰，係戰國時期秦國嘅國王，前338年到前311年在位。
秦武王

秦武王（前329年—前307年），名蕩，係戰國時期秦國嘅國王，前310年到前307年在位。
同伊

《同伊》（韓文：동이）係2010年韓國電視劇，由韓孝周、池珍熙、李昭娟、裴秀彬、鄭進永主演。故仔圍繞大朝鮮國英祖李昑嘅阿媽崔氏。
同人小說

同人小說（fan fiction，簡稱 fan fic）係一種虛構故仔，故仔會用到某一份受版權保護嘅作品當中嘅角色或者背景設定，而個故仔本身係由嗰份作品嘅擁躉寫嘅，即係例如有個《魔戒》擁躉用魔戒啲角色寫咗個故仔，嗰個故仔就係一個同人小說。同人小說一般唔會俾人接受係真傳嘅一部份。
同位素

氫嘅同位素。
同位素（Isotope）響化學上講同一隻元素原子，原子核入面大家有唔同中子數嘅原子係唔同種類嘅核素，佢哋之間互為同位素。中子數目會影響核子有幾穩定，所以好多同位素都係放射性嘅，佢哋有壽命限制，過得一段時間就會自己分解。
大部分情況下，組成兩種分子嘅原子如果互為同位素，爾兩種分子嘅化學性質會好接近，但物理性質就會有明顯差別。
唔同嘅核素喺核子反應入面會有唔同嘅效果。例如235U 可以進行高速核裂變放出能量，被核電廠廣泛使用，但係佢嘅同位素238U 就無噉嘅能力。238嘅核能只可以慢慢噉漏出來。
同仁

同仁係中國青海黃南一個縣級市，人口10萬。
同事三分親

《同事三分親》（Best Selling Secrets，前名《嫲辣甜孫》），無綫電視時裝處境喜劇，喺2007年3月12號起喺翡翠台首播，集數暫定364集（2008年8月7號播完），每集半個鐘頭。劇名嚟自俗語「同姓三分親」。
2007年12月31號，配合香港數碼電視廣播啟播，《同事三分親》做咗無綫電視第一套播嘅高清電視劇，當日呢套劇播放咗一小時特別版。
同仁街

北望。同仁街喺左邊成鈎形。
同仁街，香港一街，喺觀塘，算近觀塘地鐵站，行政上歸觀塘區。佢喺觀塘市中心，成鈎形。街短，北駁協和街，南接觀塘道，中間通去裕民坊。
同仁街有同仁街臨時小巴總站，一邊東面駁去協和街，西面駁去同仁街。小巴站北面，有個同仁街臨時小販市場。同仁街同裕民坊交界，有裕民坊巴士總站。近觀塘道嗰邊，同仁街東面為官塘賽馬會健康院，同牌同仁街四號，不過已經停業，而西面為裕民大廈，已經空晒，等待重建。同仁街同協和街口，有個地盤，起緊私人屋苑凱匯。
協和街同裕民坊一段，為雙綫單程行車，而裕民坊同觀塘道一段，為雙綫雙程行車。
原本同仁街六號，有觀塘政府合署，不過已經拆咗。

文
英文寫Tung Yan Street。
22°18′48″N 114°13′32″E﻿ / ﻿22.31326°N 114.22557°E﻿ / 22.31326; 114.22557
外國口音症候群

外國口音症候群（英文：Foreign accent syndrome）係一種臨床上極少見到嘅病癥，患者通常帶有嚴重嘅腦損傷，好似中風咁。
呢種病會令到患者講緊母語嗰陣好似帶住外國口音咁，譬如：一個美國人可能講嘢時帶住法國口音。呢樣嘢聽落好似愚人節笑話，但係响全世界已經發現咗廿幾個患者。
外婚制

外婚制，是源自早期部落時代嘅一種婚姻規定，一個人祗可以喺自身氏族、文化或者社會團體之外去揀配偶。部落內部嘅唔同氏族可以結婚，但同一個氏族嘅就唔得。中國喺西周時期叫佢做同姓不婚。呢種制度嘅出現，從優生學角度來講，係可以避免近親繁殖，從而降低遺傳病嘅發病率。
外延公理

外延公理係集合論裡面嘅一條基本公理，佢嘅意思係，如果兩個集合有完全相同嘅元素，呢兩個集合就相等。
外延公理嘅意義在於俾出咗兩個集合相等嘅含義。
外掛程式

外掛程式（簡稱外掛），係一種電腦程式，用黎幫應用程序加啲功能，最常見嘅有網頁瀏覽器嘅外掛程式同媒體播放器嘅外掛。
外埔區

外埔區（粵拼：ngoi6 bou3 keoi1）係臺灣臺中嘅一個市轄區。
外山凌

外山凌（1994年7月29號—）係日本足球員，司職中場，效力水戶蜀葵。
外役監

外役監係台灣刑事同監獄制度裏面其中一個服刑安排，目的係讓受刑人喺回歸社會之前有個順利過渡嘅機會。佢喺管理上唔會搞得好嚴苛，唔會戴手銬腳鐐，唔會強制受刑人要做乜嘢，亦唔會強迫點名，採用低度管理嘅方法，比受刑人慢慢適應返平常嘅生活節奏，同社會慢慢接軌。

爭議
2023年7月，台北市夜店殺警案兇手易寶宏被揭發，喺2022年獲調外役監服刑，令社會嘩然。其中時代力量嘅批評係話外役監變成咗貪汙罪、重大經濟罪同權貴犯罪份子嘅避風港。時代力量仲指出佢哋喺2019年同2022年就提出過修法草案，要求貪汙罪同重大經濟罪犯未交返犯罪所得之前唔可以去外役監；而殘餘刑期超過2年同重大暴力犯罪者都唔可以去外役監，唔想畀外役監成為權貴罪犯同重大暴力犯嘅安全港，讓佢哋犯法之後仲可以安穩度日。
外接員

外接員（wide receiver）係美式足球一個進攻位置，負責喺開波嗰陣向對方防線跑，而如果四分衛決定傳波，外接員就要接波。
外套層

外套層（pallium / dorsal telencephalon）係喺前腦個表面嘅一大浸灰質同白質，亦都係個腦最複雜、最新進化出嚟嘅結構。
爬蟲類同哺乳類嘅外套層叫大腦皮層（cerebral cortex），會做好多好緊要嘅功能，由處理感官資訊以至對目標嘅控制都有份，喺哺乳類當中，外套層進化到𢫏住嗮成個腦，做埋好多本嚟由個腦其他部份做嘅功能。喺好多哺乳類入面，大腦皮層表面有好多隆起咗嘅腦回（gyrus，眾數係 Gyri），令到塊皮層表面有好多深溝，加大咗塊皮層嘅表面積，等佢可以裝到更加多嘅神經細胞同膠質細胞－自然處理到更加多嘅資訊。
泰雅話

泰雅話（泰雅文：Atayal、Tayal），又嗌泰雅爾話，係南島語系嘅一種，用拉丁字母寫，係台灣泰雅族嘅民族語言。依家臺灣原住民泰雅話認證考試分做6類方言：賽考利克泰雅話、澤敖利泰雅話、汶水泰雅話、萬大泰雅話、四季泰雅話、宜蘭澤敖利泰雅話。

例句
Ima lalu-su? 你叫咩名？
Lokah-su ga? 你近排點樣？
Mhway-su balay. 好多謝你。
Ptngi-ta klama, lokah hi tala. 早餐食飽啲，先會有氣力。
K'nhriq kmmu qu ryax. 要珍惜時間。
泰里西亞斯

泰里西亞斯（古希臘文：Τειρεσίας / Teiresías）係希臘神話裏面嘅一個先知。

奧德修記
内文：奧德修記
奧德修斯同佢啲手下渡洋去到世界最西邊嘅港口。佢哋喺嗰度行召魂禮，見到先知泰里西亞斯嘅靈魂。泰里西亞斯開口，話奧德修斯可以返屋企，但係就警告佢哋，叫佢哋要忍口唔好捉太陽神希路斯嘅聖牛嚟食，如果佢哋忍唔住口，奧德修斯嘅船同手下都會消失。除此之外，奧德修斯仲見返佢過咗身嘅阿媽安提卡莉亞嘅靈魂。奧德修斯由阿媽口中得知老婆潘妮洛普喺度畀成大班追求者騷擾，於是佢就更加下定決心要快啲起航返屋企。
泰銖

泰銖（บาท，符號：฿，ISO 4217碼：THB），又有音譯泰匹，係泰國嘅官方貨幣。
銖亦都係泰國珠寶業界量度金嘅單位，一銖相當於15.244克。

發音
泰銖單位係baht，所以一般俗稱匹。
泰雅族

泰雅族係臺灣原住民嘅其中一個族群，主要分佈喺中央山脈，總人口大約九萬人，係第三大嘅臺灣原住民族群。
泰豫

泰豫係劉宋明帝劉彧嘅年號，相當於公元472年，前後總共1年。
泰迪羅賓

泰迪羅賓（Teddy Robin，1945年3月2號—），原名關維鵬，係香港男歌手同演員，憑電影《打擂台》攞到香港電影金像獎「最佳男配角」獎。佢喺廣西桂林出世。
泰隆斯克拉克

泰隆斯克拉克（英文：Terrence Clarke，2001年9月6號—2021年4月22號）係美國籃球員。

簡歷
2021年3月19號，克拉克宣佈參加2021年NBA選秀會（英文：2021 NBA draft）。
2021年4月22號下晝，克拉克揸住架Genesis GV80（英文：Genesis GV80）喺洛杉磯因爲超速、衝紅燈同冇攬好座位安全帶，撞車死咗，終年19歲。
喺2021年7月29號嘅2021年NBA選秀會入面，當揀到第14名同第15名之間時，NBA頒咗個紀念獎畀克拉克，表揚佢未加入NBA之前就超速衝紅燈死咗嘅成就。克拉克亞媽同兩位兄弟姊妹代佢受。
美洲野牛

美洲野牛（Bison bison）係牛亞科動物，原產北美洲，係當地體型最大嘅哺乳動物，同歐洲野牛係近親。
美洲野牛屬

美洲野牛屬（Bison），係種牛，屬牛科嘅其中一個屬，下面得2個現存品種：美洲野牛同歐洲野牛。
美洲紅鸛

美洲紅鸛（Phoenicopterus ruber）又叫加勒比海紅鸛，係紅鶴科紅鶴屬嘅一種雀，主要分佈喺中美洲加勒比海。
美洲豹

美洲豹（學名：Panthera onca），又叫做美洲虎，係世界上第三大嘅豹屬動物，亦係西半球最大型嘅貓科動物，外表形態同豹極之相似，但係較粗壯，圓斑中有黑點，毛色亦較為深黃。同老虎一樣係食物鏈嘅頂級捕獵者。佢係美洲地區唯一嘅豹屬動物。

體型同外表
體長 1.62 到 1.82 米，體重 56 至 96 千克，有啲可以重到 130 千克。外表似虎豹綜合體，肩臀較壯，黑斑中有圓點，四肢同下側腹則形成較大嘅黑點，背脊嘅黑斑有形成一條線嘅橫紋。同豹一樣會有黑化嘅個體。

分布地同棲息環境
從美國佛羅里達州直到阿根廷中部，喺雨林、沙漠同埋高山都有，但主要偏好近水嘅生境。

食物同生態地位
具領域性，可互相重疊，豹公領域大細係豹乸兩倍，可能同幾隻豹乸重疊，活動範圍大約 2000 到 3000 米，最大可將近 60 千米。會發出多種叫聲，表達情緒。美洲豹亦都貓科中唯一以襲擊獵物頭骨作為捕獵技巧嘅動物，力大幾乎及得上獅子，可以拖住一隻牛長途咁行。利齒亦有咬碎獵物頭骨以及龜殼嘅能力。
響南美洲食物鏈上端，食物包括魚、水豚、鹿、剌鼠、野豬、淡水龜等，甚至係牙尖嘴利嘅鱷魚。近年研究亦發現美洲豹原來有食腐肉嘅習性。

生殖
豹乸成年都可以生仔，但各地生殖高峰期無一定，懷孕期大約 90 到 110 日，一胎大約生一到四隻，豹仔兩到十天後會開眼。

保育現狀
由於美洲豹所居住嘅環境一直受到破壞，加上人類對皮毛嘅需求，傷害家畜等種種理由，令美洲豹數目日漸減少。
美洲豹係香港動植物公園嘅「鎮園之寶」，曾經養咗四隻，佢哋分別住響大型美洲豹籠舍內。個籠舍喺兒童遊樂場斜對面，喺1994年完成，面積比起原先位於獸籠入口旁邊，喺1976年完成嘅舊籠舍足足大成 4 倍。
2008年6月10日，最後一隻美洲豹「小花」老死，園方考慮到美洲豹需要更大嘅生存空間而唔再引入美洲豹來港。「小花」先後經歷「兩段情」：首任伴侶因為有先天性脊骨缺陷，被人道毀滅；繼任嘅「小黑」亦喺2003年死咗。
美洲足球會

墨西哥美洲足球會：墨西哥足協屬下嘅足球會，喺墨西哥城。
明尼路美洲足球會：巴西足協屬下嘅足球會，喺比路賀利桑特。
納泰美洲足球會：巴西足協屬下嘅足球會，喺納泰。
里界美洲足球會：海地足協屬下嘅足球會，喺里界。
李斯腓美洲足球會：巴西足協屬下嘅足球會，喺李斯腓。
美洲錐蟲病

美洲錐蟲病，又叫美洲錐蟲症、查加斯病，係種寄生蟲傳染病，主要出現喺南美洲嘅熱帶地區，由美洲錐蟲引起。病人會發燒、淋巴結腫大、頭痛，嚴重可以心臟衰竭而死。
美洲獅

美洲獅，（學名：Puma concolor），係西半球分布最廣泛嘅哺乳動物之一。佢嘅英文名：puma 依個字，係嚟自印加語，意思係山獅，美洲豹咁解。

分類同特徵
美洲獅係屬於美洲金貓屬。美洲獅喺跳躍方面有驚人嘅「天賦」，佢輕輕一跳，就能夠跳到 6 至 7 米以外，厲害啲嘅更加可以跳到10幾米遠。擅於游水同爬樹。叫聲好大，但唔會咆哮（咆哮係大型貓屬嘅特徵之一），叫聲反而係嘶叫、或者似雀叫聲。交配時就發出好似人類尖叫聲嘅恐怖聲音。壽命可達19年。

地理分布
美國亞利桑那州沙漠博物館裏面嘅美洲獅
美洲獅係一種住喺北美洲、中美洲、甚至乎南美洲嘅食肉貓科動物。佢嘅適應能力好強，無論響沙漠，冰原，高山，熱帶雨林，濕地等都可以生存。一般住響寒帶同山區嘅亞種，體形會大隻啲。

食啲乜
美洲獅係一種凶猛嘅食肉猛獸，亦都係噬殺成性嘅「雜食家」，主要食野生嘅兔、羊、鹿，喺肚餓嘅時候亦都會偷食家畜家禽，甚至連最難對付嘅犰狳、豪豬同臭鼬，甚至狼、熊等猛獸嘅幼仔，美洲獅亦都能夠令到佢哋束手就摛。如果美洲獅捉到嘅獵物比較多，佢哋就會將餘噃嘅食物收埋喺樹上面，等遲啲噃嚟再食。由於美洲獅嘅原有棲息地開始被人類佔據，人獅之間接觸機會多咗，所以美國不時發生多宗襲擊，甚至捕獵人類嘅事件。

繁殖記錄
妊娠期為 3 個月，一胎生 2 到 4隻。獅乸生完後第二年又可再生。獅 BB 出世時，身上滿佈斑點，會維持半年左右。通常一隻響春天出現嘅美洲獅，到秋天就可以食肉，到冬天就可以自己搵食。
響香港已拆卸好多年嘅荔園動物園，以前亦有養過美洲獅，佢哋都係響20世紀80年代由日本運嚟養，分別係一雄一雌。其中獅乸咪咪，唔單止抓傷過管理員，仲曾經「逃獄」，最後要以前漁農處職員用麻醉槍制服。

延伸閱讀
David Baron, Beast in the Garden: A Modern Parable of Man and Nature, W. W. Norton, 2003年11月，精裝，320頁，ISBN 0-393-05807-7。
火麻仁

火麻仁係種中藥材，將大麻種子用鑊炒熟而成，可以用來煲涼茶，有滋養潤腸，舒緩肚瀉嘅功效，喺一般藥房都買得到。有種用佢做膽嘅嘢飲亦叫「火麻仁」，唔少茶餐廳同大排檔都有得賣。
雖然大麻種子同大麻枝葉嚟自同一種植物，但係前者並無影響動物神經系統嘅化合物，因此其用途與後者嘅大相逕庭。然而，禁止㨃草嘅地方，若果准普通人買賣大麻種子，會只限煮熟咗嗰啲，防止有人攞去種，繼而製毒。
火點

火點（Lutjanus russellii），係種食用魚，生物學分類係屬笛鯛科笛鯛屬。
火麒麟

《火麒麟》係四大元祖地道香港鹹書之一，其餘重有《龍虎豹》、《藏春閣》、《男子漢》，以十日刊嘅形式逢 6 號、16 號、26 號出版。
《火麒麟》初期同香港地道龍頭鹹書《龍虎豹》嘅內容相似，以香港地道女性嘅裸體照片為主要內容，書中附有讀者信箱，成人小說同專欄等，最高曾有22萬冊嘅銷量紀錄[未記出處或冇根據]。
1992年，因一系列以日本鹹片女星做賣點嘅鹹書如《西急》（SCOOP中文版）、《Bejean》、《18伴》、《亞卡西》（AKASI中文版）等湧現，搶咗《火麒麟》等地道香港鹹書唔少市場，令《火麒麟》亦進行改革，並喺書中加入日本脫星唔着衫嘅相以作還擊。
到咗1996年香港鹹書市場又再異軍突起，一系列叫雞指南式嘅香港叫雞雜誌湧現，令《火麒麟》再度進行改革，並隨書附送鹹片光碟以搶救銷量。
火雞肉飯

火雞肉飯係台灣嘉義特色飯餐，大體做法都係飯面鋪火雞肉，再淋上雞油同豬油，側邊放少少醃黃蘿蔔，但當地唔同食肆都有自己嘅秘方。
火鳥

火鳥係日本電視遊戲寵物小精靈系列入面嘅其中一隻小精靈，編號146。身體顏色主要係紅色同橙色。
唐藝昕

唐藝昕（粵拼：tong4 ngai6 jan1；簡化字：唐艺昕；英文：Tina Tang；1987年12月9號—），喺四川出世，中國大陸女演員，2010年喺重慶大學美視電影學院畢業。。表演系。喺《甄嬛傳》入面飾演「祺嬪」而被發掘，之後佢參演嘅電視劇《勝女的代價》、《隋唐演義》、《百萬新娘之愛無悔》同《陸貞傳奇》等喺2012年至2013年呢2年播出。
唐詩三百首

《唐詩三百首》係一部流傳好廣嘅唐詩選集。唐朝（618年—907年）二百九十年間，係中國詩歌發展嘅黃金時代，雲蒸霞蔚，名家輩出，唐詩有五萬首咁多。孫琴安《唐詩選本六百種提要·自序》話，「唐詩選本經大量散佚，到今日仲存三百餘種。當中最流行而家傳戶曉嘅，要算係《唐詩三百首》」。《唐詩三百首》選詩範圍係相當廣泛嘅，收錄咗77家詩，總共311首，喺數量以杜甫詩數多，有38首、王維詩29首、李白詩27首、李商隱詩22首。係仿《詩經》三百篇（共311篇）之作，從前係家絃戶誦嘅兒童詩教啟蒙書，所以比較淺顯，讀者容易啲接受，俗語有話：「熟讀唐詩三百首，唔識吟詩也會偷。」係中小學生接觸中國古典詩歌嘅最好入門書籍。
呢本書嘅編者係孫洙，別號蘅堂退士，係江蘇無錫人，清乾隆十六年（1761年）嘅進士。孫洙編選嘅唐詩，係依據沈德潛（1673年—1769年）嘅《唐詩別裁》同埋王士禎（1634年—1711年）嘅《古詩選》、《唐賢三昧集》、《唐人萬首絕句選》為主，雜埋其他唐詩選本。《唐詩三百首》嘅題材廣泛，反映唐代嘅政治矛盾、邊塞軍事、宮閨婦怨、酬酢應制、宦海升沈、隱逸生活等。但係《唐詩三百首》都有一啲遺珠嘅憾覺，例如杜甫《自京赴奉先縣詠懷五百字》、《北征》，白居易《新樂府》同埋皮日休等人嘅作品冇被選入。朱自清寫咗嘅〈唐詩三百首讀法指導大概〉一文，近人金性堯根據《唐詩三百首》重新加注。
唐詩

唐詩（粵拼：tong4 si1）係指啲人喺唐代作嘅詩。唐代係中國各個朝代舊詩最豐富嘅朝代，因此有「唐詩、宋詞、元曲」之說。
大部份嘅唐詩都收喺《全唐詩》裏面，自唐朝開始，有關唐詩嘅選本不斷湧現，而流傳最廣嘅就係蘅塘退士編選嘅《唐詩三百首》。
按照時間，唐詩分為四個階段：初唐、盛唐、中唐、晚唐。有分五言古詩、七言古詩、七言律詩、五言律詩、五言絕句、七言絕句、樂府......
唐貝詩

唐貝詩（粵拼：tong4 bui3 si1；英文：Lydia Tong，1988年7月10號—），係香港女藝人，而家係 J Love Entertainment旗下藝人。佢係1982年香港小姐季軍寇鴻萍嘅大女，阿爸係「70年代機械大王」唐全個仔唐基華，而佢契媽係藝人鄭裕玲。佢有一個妹唐貝欣。
2023年榮獲了香港產業大獎頒發「2023年香港健康藝人」的殊榮。

簡歷
唐貝詩喺英國倫敦瑪麗王后大學讀書，參加過舞台劇演出，畢業之後一心打算喺香港娛樂圈發展，到2015年佢簽約中國3D數碼娛樂，頭一個演出嘅電影作品係喺2016年電影《導火新聞線》入面扮記者角色。
除積極練歌同跳舞外，為進修演技，喺2015至2016年間，先後參加黃秋生、甄詠蓓同鍾景輝等多位戲劇大師學戲，Lydia曾經將演技練習片段上載社交媒體，俾唔少網民讚佢演技出色。。
2015年亞洲興起直播熱潮，Lydia喺直播平台「17」擁有超過500萬Fans讚好，總讚好超過3.8億，app內排名更喺全球排頭5名，人氣急升。特長游水、空手道、溜冰、瑜伽、唱歌、彈琴、單板同雙板滑雪
2018年到北京電影學院繼續進修。
Lydia好鍾意食健康嘅食物，2022年讀咗香港大學專業進修學院嘅「營養學高等文憑」。佢喺Instagram同YouTube度分享好多有關健康飲食嘅post，開始吸引咗唔同嘅健康品牌合作，變成新一代嘅「健康飲食KOL」。同年佢仲設計咗一份健康餐單俾「渝味曉宇」連鎖火鍋店，仲做佢哋嘅代言人，好多廣告喺全港十幾個地鐵站見到。同年佢仲榮獲咗香港產業大獎頒發嘅「2023年香港健康藝人」獎項。

事件
唐貝詩喺2010年曾經話佢訂咗盆景貓，雖然之後話係講笑，但已經被好多人鬧爆。
唐貝欣

唐貝欣（粵拼：tong4 bui3 jan1；英文：Fiona Tong，1991年5月20號—），係香港女生意人。佢係1982年香港小姐季軍寇鴻萍嘅細女，阿爸係「70年代機械大王」唐全個仔唐基華，家姐係女藝人唐貝詩。

簡歷
唐貝欣而家係 Isaworkshop 同 Techwise 嘅董事總經理，同幫手打理佢家族喺香港公園入面嘅餐廳L16嘅生意。
唐英傑案

唐英傑案係第一單被控告違反香港國家安全法嘅案。被告唐英傑曾經參與反逃犯條例修訂運動。2020年7月1號，港區國安法實施當日，香港示威者喺香港島舉行七一遊行。下晝大約一點半，銅鑼灣百德新街一帶有人羣集結。廿三歲嘅唐英傑喺灣仔揸著部插有「光復香港　時代革命」旗幟嘅電單車，衝埋去由防暴警察組成嘅防線，喺穿越防線期間有最少三個警員係受咗傷。警方喺7月1號以《港區國安法》拘捕咗10個人，只有唐英傑被落案起訴。

當事人背景
唐英傑，1996年9月7號出世，案發時候23歲，中五畢業，自細老豆阿媽就離婚，目前同老豆、細妹住公屋。佢曾經響和大勝丼餐廳做侍應，老豆為國際跆拳道聯盟黑帶七段唐國雄。

事發經過
喺遊行示威嘅當日下晝3點左近，綜合返傳媒同在場人士提供嘅目擊片段，係有一部車尾插咗「光復香港，時代革命」旗幟嘅橙紅色電單車，駛經灣仔謝斐道近柯布連道，跟住懷疑衝咗向防暴警察嘅防線方向。電單車喺轉右進入謝斐道之後喺柯布連道俾多名防暴警員包圍同嘗試截停：目擊片段顯示，多名防暴警員喺事發現場一度嘗試阻截電單車，而電單車未俾人截停期間有警員掂倒部車然後笪咗落地下，電單車就噉樣失去平衡令司機跟住碌埋落地，最尾就俾圍上去嘅警員一齊制伏咗。

拘捕
唐英傑由囚車押離高等法院
警方最初嘅講法話，下晝三點半左近，喺灣仔柯布連道近謝斐道度係有一男子揸著電單車，撞去喺處執勤緊嘅警員，電單車跟著係被截停，嗰陣時見到車度插著寫有「光復香港 時代革命」嘅旗幟，警方隨即拘捕司機，理由係涉嫌瘋狂駕駛及違反《港區國安法》。

控罪
7月3號，警方正式落案控告唐英傑觸犯《港區國安法》下嘅「煽動他人分裂國家罪」（第20及21條）同「恐怖活動罪」（第24條）兩條罪名，並喺7月6號喺西九龍裁判法院提堂。呢個係香港法院首次開庭審訊有關《港區國安法》嘅案件，亦都令到唐英傑成為首個被控違反國安法嘅被告。唐英傑喺庭上被國安法指定法官蘇惠德拒絕保釋，還押到10月6號再審。佢喺8月向高等法院申請人身保護令同保釋，被法官周家明同李運騰駁回。10月6號，律政司對兩項控罪作出修訂，案件喺11月16號轉介高等法院審理。唐喺庭上否認控罪，繼續還押。

審判程序
2021年2月9號，律政司司長鄭若驊引用國安法第46條，決定唐英傑案冇陪審團，改由三個指定國安法法官共同審理。唐英傑就「冇陪審團」嘅決定喺4月7號入稟高等法院提請司法覆核，喺5月20號被李運騰裁定敗訴。

開審
唐英傑案喺2021年6月23號開審，審期預計係十五日，由三個法官共同審理。控方獲准加控唐英傑「危險駕駛引致他人身體受嚴重傷害」，作為「恐怖活動罪」嘅交替控罪。 負責落案嘅律政司署理助理刑事檢控專員張卓勤試過呈交埋中國大陸刑法叢書俾法庭，話希望法庭量刑嘅時候會以呢啲資料做參考。

判罪
7月29號，3名國安法指定法官喺聽取咗求情後，喺30號下晝係宣判唐英傑獲刑9年，另加埋停牌10年。喺判刑嘅時候法官杜麗冰解話，「煽動他人分裂國家罪」嘅量刑起點係六年半，「恐怖活動」量刑起點係八年，當中嘅兩年六個月分期執行，所以就合共判咗呢個結果。

上訴
唐英傑初頭對定罪同刑期提出上訴，本嚟已經排期2022年3月開審，但到2022年1月13號，唐英傑用「唔信任法援處委派嘅代表律師」做理由放棄上訴。

評論
中學時政發言人Michael（左）驚國安法紅線擴大
香港保安局局長鄧炳強回應判刑結果時話：「我們對佢嘅定罪表示歡迎；至於佢嘅判刑，我們要回去詳細研究判詞，才去想下一步行動。」
國際特赦組織（Amnesty International）：亞太區主管亞米妮（Yamini Mishra）喺判決出咗之後話，呢個結果係證實咗啲人嘅恐懼，話國安法唔單止向香港嘅政府批評者灌輸咗恐怖意識，仲係一個愛來囚禁佢哋嘅武器。
臺灣陸委會喺面書發表聲明譴責呢次判案，認為係曝露咗中共當局假借國安嘅名堂，藉法律訴訟變相咁政治鎮壓香港，屬於係殘害民主人權嘅作法。
全國港澳研究會副會長劉兆佳話，呢次判決「為特區政府日後嘅執法行動打下強固嘅基礎，對反中亂港分子形成震攝，亦反映出香港嘅司法機關能夠負起維護國家安全嘅重責」。
中學時政發言人Michael話，一句「光時」口號都可以違反國安法，批評呢單案立咗一個先例，估計之後會有更多類似嘅案件，仲可能會發生以言入罪嘅情況。
建制派政治人陳克勤、容海恩認為呢次判得太輕，相比起七二一白衣人畀人判三到七年不等，覺得咁樣係反映七二一判得太重，又表示唐英傑並冇悔意，應該要判重啲；而葛珮帆就話外界啲乜鬼「鎮壓異己」完全係顛倒黑白，認為唐英傑係罪有應得。

判刑結果重過部分嘅維權人士
對比返大陸其他個案，譬如係批評中共政府民族政策嘅藏人蔡貢加，俾控「煽動分裂國家罪」而喺2018年獲刑3年；倡導藏語教育嘅藏人扎西文色，亦俾控「涉煽動分裂國家罪」，收尾係獲刑5年。
而去到2021年9月20號，美國媒體 VICE World News亦報道，香港一名法官接受匿名專訪嘅時候提到，唐英傑案係一場唔公平嘅審訊，又認為唐英傑本質上只係違反交通條例，判刑太嚴重。
生粉

生粉係薯仔或者木薯嘅澱粉，煮中餐時成日都用到佢嚟打芡，令餸菜嘅汁變得杰啲。
生田輝

生田輝 ，係日本嘅一個女藝人同埋配音員。
生稻晃子

生稻晃子 ，係日本嘅一個女演員。

拍過嘅作品一覽
呢個表唔完整，歡迎加料。
生菜

生菜（學名：Lactuca sativa）係菊科萵苣屬嘅1-2年生草本植物，係一種好常見嘅蔬菜。廣東人貪佢諧音「生財」意頭好，經常做餸，亦係逢年過節嘅必備菜式。

整法
啲西人往往用生菜嚟整沙律、漢堡包；但喺中國就通常淨係白灼。
生菜魚肉

生菜魚肉，又叫生菜魚肉湯，係香港街頭小食之一，喺1960年代至1980年代小販流行嘅時代，由賣碗仔翅嘅小販一齊賣，當時部份食客甚至會將碗仔翅同生菜魚肉溝埋一齊食。
生菜魚肉嘅主要材料係生菜絲、鯪魚肉同清湯。做法係將鯪魚肉加入生粉、蝦米同蔥花打到起膠，然後用筷子將魚肉削進熱湯度煮熟，魚肉落入湯度會呈條狀，最後將煮熟嘅魚肉、湯同生菜絲溝埋就得，可加入麻油同胡椒粉調味。
生薑

生薑係薑嘅根莖，有刺激性香味，無論新鮮定乾，都可以做調味品。泡製過嘅薑，可以做中藥，可以沖泡成草本茶。薑汁亦可以用來整甜品，譬如薑糖、薑汁撞奶等。擺得耐嘅就叫老薑，辣味夠勁，係其中一個廣東三寶。
生薑燒豬肉

生薑燒豬肉（日文：豚の生姜焼き）係日本嘢食，先將生薑汁浸豬肉片，再攞去燒烤，通常配白飯食。
生田繪梨花

生田繪梨花，係日本嘅一個女演員。

拍過嘅作品一覽
呢個表唔完整，歡迎加料。
多啦A夢：大雄的平行西遊記

《多啦A夢：大雄的平行西遊記》係《多啦A夢》第九套電影，原作係藤子·F·不二雄。
由於電影製作嗰時，藤子·F·不二雄身體唔好，所以冇相應嘅漫畫版。
多啦A夢：大雄的魔界大冒險

呢篇多啦A夢：大雄的魔界大冒險係關於多啦A夢嘅楔位文章，重未寫完嘅。麻煩你幫手充實佢。
多啦A夢：大雄的秘密道具博物館

《多啦A夢：大雄的秘密道具博物館》，又叫做大雄的神秘法寶博物館、大雄的秘密法寶博物館、大雄的神奇法寶博物館，係《多啦A夢》嘅一套電影，喺2013年上畫，原作係藤子·F·不二雄。
多啦A夢：大雄的日本誕生

《多啦A夢：大雄的日本誕生》（日文：映画ドラえもん のび太の日本誕生，英文：Doraemon: Nobita and the Birth of Japan）係《多啦A夢》嘅一套電影，係第10部多啦A夢電影作品。電影喺1989年3月11日響日本上映。原作係藤子·F·不二雄。
多啦A夢：大雄的恐龍

《多啦A夢：大雄的恐龍》（八寶叮噹）係藤子F不二雄嘅科幻漫畫《多啦A夢》嘅第一部電影，1980年3月15號喺日本、1982年喺香港上畫。
多啦A夢：大雄的海底鬼岩城

《多啦A夢：大雄的海底鬼岩城》（日文：ドラえもん のび太の海底鬼岩城）係藤子F不二雄執筆嘅多啦A夢電影版，喺1982年8月到1983年2月喺《快樂龍》度連載。1983年3月12號喺日本公映。呢套戲亦都係多啦A夢電影版入面嘅第四部，導演係芝山努。呢套戲嘅票房有10億円，即係約莫有210萬人睇。

故仔
暑假就嚟到，大雄佢哋為咗露營嘅地點有啲拗撬。大雄同靜香想去海灘，胖虎同小夫就想去爬山。最後喺多啦A夢嘅建議之下決定去海底山。去海底露營嘅大雄佢哋撞到海底人，而且由於海底火山活動嘅影響，令大雄佢哋知道亞特蘭提斯準備緊發射核彈，如果成功發射，噉全世界都會毀滅，所以為咗阻止呢件事發生，大雄佢哋決定去亞特蘭提斯嘅百慕達海域嗰度阻止呢個陰謀。
祖茲贊省

祖茲贊省（波斯文：د جوزجان ولاي‎）係中東國家阿富汗嘅卅四個省之一。
祖薩特

祖薩特（Joseph F. "Joe" Sutter）（1921年3月21號—2016年8月30號）喺波音公司做過嘅工程師，主導設計波音747，畀美國史密森尼航空雜誌譽為「747之父」。
祖舒夏捷臣

祖舒夏捷臣 （Josh Hutcherson，1992年10月12號—），係美國電影同電視劇演員。
祖納斯沙克

祖納斯沙克（Jonas Salk，1914年10月28號—1995年6月23號）係美國病毒學家，因為發明咗小兒麻痺症疫苗而出名。
卡斯拿斯

呢個人物係用緊西班牙人名：首姓或者父姓（即老豆個姓）係「卡斯拿斯」，次姓或者母姓（即阿媽個父姓）係「費南迪斯」。
卡斯拿斯
伊卡·卡斯拿斯·費南迪斯（Iker Casillas Fernandez，1981年5月20號—）係西班牙足球員，現時世界最佳守門員之一。佢效力過皇家馬德里廿幾年，2015年轉投葡萄牙球會波圖。佢亦係西班牙足球代表隊嘅守門員。佢喺馬德里出世，身高180cm，重70kg。
2019年5月，卡斯拿斯喺波圖一次操練期間心口痛，要入醫院做心臟手術，情況穩定。之後佢都冇再上陣，2020年8月宣佈掛靴。
卡斯塔莫努省

卡斯塔莫努省（土耳其文：Kastamonu ili）係土耳其嘅其中一個省，首府卡斯塔莫努。
卡斯帕洛夫

卡斯帕洛夫（Га́рри Ки́мович Каспа́ров，1963年4月13號—）係俄羅斯國際象棋棋手，喺1985年到2006年都係世界排名第一。
卡斯柏王子

《卡斯柏王子》（英文：Prince Caspian）係魔幻王國系列其中一作品，由英國作家魯益師響1951年寫。呢個故仔響2008年被迪士尼改編拍成電影《魔幻王國：卡斯柏王子》。
卡斯巴·費德里希

卡斯巴·費德里希（Caspar David Friedrich，1774年9月5號—1840年5月7號）係普魯士王國一位畫師同雕塑家。
卡斯提亞

卡斯提亞（西班牙文：Castilla）係西班牙舊時一個地區，曾經係卡斯提亞王國領土，最後歸入西班牙王國一部份，主要屬卡斯提亞與利昂。
維他奶

維他奶（英文：Vitasoy）係香港街知巷聞嘅飲品牌子。維他奶自1940年開始喺香港生產，到而家生產廠房已經遍佈中國大陸、香港、澳門、澳洲同美國等地。
維他奶現時由香港上市公司維他奶國際集團有限公司管理，公司亦以「維他」作為旗下其他飲品，包括果汁、牛奶、茶類飲品，汽水、蒸餾水同埋豆腐等產品嘅牌子。

歷史
維他奶豆奶由創辦人羅桂祥博士研製。羅桂祥希望能夠為香港一般家庭提供一種又平、蛋白質又豐富嘅嘢飲，用嚟代替價格貴啲嘅牛奶。有「中國之牛」稱號嘅大豆，含有豐富蛋白質、價錢又平，羅桂祥認為由大豆製成嘅豆奶，可以成為牛奶替代品，因此研製出維他奶。
維他奶豆奶於1940年4月3號面世，首間維他奶工廠位於香港島銅鑼灣記利佐治街，首日只賣出 6 支豆奶，賣港幣 6 仙。維他奶早期係由售貨員踩單車逐戶派送，加上早期維他奶冇經過消毒殺菌處理，產品容易變質，要即日飲，因此未受消費者歡迎，戰前每日大概賣到1,000支。
日治時期，維他奶工廠停工，香港重光後工廠恢復生產，並喺1950年搬去香港仔黃竹坑，除每日派送外亦透過零售商分銷方式銷售，1953年起，維他奶改以高溫加熱殺菌處理（UHT），唔使冷藏貯存，銷量開始大增，至 1950 年代中期已達每年1200 萬樽。最初維他奶推出嘅豆奶冇加工，1962年加入麥精維他奶，同年喺九龍觀塘工業區起新廠房。1987年新界屯門廠房落成，並成為集團總部。1994年3月30號，維他奶集團正式喺香港聯合交易所上市，首日股價大概 1.5 港元。同年喺中國廣東省深圳市嘅廠房正式投產。1998年，喺上海及美國麻省艾爾市嘅Nasoya廠房投產。
早期嘅維他奶以闊口牛奶樽售賣，後來改為裝汽水嘅玻璃樽。1975年首度從瑞典引入利樂包裝（Tetra Pak）鋁箔紙包裝保鮮設備，加入 250 毫升嘅紙包裝，並以超高溫消毒，令產品可以擺多個月。1976年維他奶以「維他」牌子，推出一系列果汁飲品，其後又喺1979年推出檸檬茶同菊花茶等飲品。1984年推出375毫升大包裝，到1999年更推出小包裝嘅125毫升，方便啲細路去飲；現時更有355毫升鋁罐裝以及250毫升鐵罐裝出售。
由於維他奶推出時一直標榜自己嘅健康形象，以「點只汽水咁簡單」嘅口號作招徠，故此唔少校規比較嚴嘅學校亦破例畀維他奶喺學校小賣部寄賣。喺學校賣嘅維他奶一般係玻璃樽裝。喺寒冷嘅冬天飲小賣部賣嘅熱維他奶，係唔少香港人嘅童年回憶。

廣告宣傳
維他奶曾經推出過幾個有特色嘅廣告。喺1950年代，維他奶推出過一系列嘅口號去賣佢營養豐富嘅優點：
維他奶令你更高
維他奶令你更強
維他奶令你更健美
喺1970年代，廣告人紀文鳳為維他奶創作新廣告口號，佢初時用自己嘅口頭禪「我唔簡單嫁」寫咗「唔止汽水咁簡單」，嚟話畀人聽維他奶比汽水更健康，顧嘉輝創作廣告歌時，負責填詞嘅黃霑建議將「唔止」改為「點止」，話唱出來會更響亮，結果廣告大受歡迎，「點止汽水咁簡單」更成為日常用語。後來維他產品亦好多時會用電視等媒體作宣傳：1993年，維他奶嘅電視廣告《鄉情》，由陳浩民主演主唱，而首歌曲就係用林子祥唱嘅「誰能明白我」；故事話有個爺爺橫過鐵路路軌幫個孫買維他奶，情節好似朱自清寫嘅文學作品《背影》中阿爸幫個仔買桔嘅故仔，用人情味去吸引觀眾注意。
維他奶廣告嘅路線開始比較創新大膽。喺1990年代後期，維他檸檬茶用過維園阿伯做電視廣告嘅主角。喺2000年嘅電視廣告入面，維他奶用復古嘅教育電視（ETV）風格嚟幫一啲上一代常用嘅詞，例如「搭訕」、「凍柑」等等嘅非正統字典解釋嚟吸引後生仔注意。2002年，維他純蒸餾水嘅廣告，就用咗律師同埋「波士」（即老闆）嚟做主題。喺2003年，維他奶出咗新口號「維他奶至緊要得你開心」，電視廣告就用咗偷拍手法，當顧客拎起一包特製嘅道具維他奶嗰陣就會發出笑聲，嚟話畀觀眾知維他奶為顧客帶嚟歡笑。
2008年，維他奶改咗包裝，新口號係「一小步 一進步」。

生產設施
而家，維他奶喺世界多個國家都有工廠，包括香港屯門、中國深圳同埋上海、重有美國麻省艾爾市同澳洲維多利亞省。
香港屯門間廠喺1987年落成，面積34,000平方米，有生產線、總辦事處、產品發展、工程部等等唔同嘅部門。香港同深圳嘅廠房都得到ISO9001品質認證。

空樽循環再用
維他奶曾經同香港兩間連鎖便利店7-11同埋OK便利店合作，推出維他奶空樽回收計劃。便利店會為每個退回嘅維他奶空樽回贈港幣5毫至1蚊，計劃獲得香港環保組織地球之友嘉許，地球之友亦希望其他飲品生產商推出類似嘅回收計劃。

無基因改造成份
根據香港綠色和平組織嘅報告，維他奶同一啲著名乳製品生產商同樣被標籤為「綠色產品」，因為產品不含基因改造成份。

維他奶變味事件
1995年10月，有顧客投訴維他奶飲品有類似火水味，維他奶回收市面上同類產品。
1995年12月至1996年2月期間，有3名顧客飲咗未過期嘅麥精維他奶，發現有酸味，在傳媒報導事件後，維他奶嘅深圳廠房停產以及回收全部8百萬包紙包豆奶產品。但其後仍然有兩名顧客發現維他奶產品有酸味，結果維他奶香港屯門廠房亦全面停產，並回收所有包括豆奶及其他飲品。截至1996年1月16號，回收嘅產品達到1300萬包。
事件發生後，香港衛生署對維他奶進行多次抽樣檢驗，喺51個樣本中，細菌含量以及各樣成份都冇超出標準，但為咗維持消費者嘅信心，維他奶決定請瑞典籍專家去香港廠房作詳細調查。調查發現問題源自包裝機，為確保產品質素，維他奶要將成條生產線拆除及重新組合。其後事件獲得解決，維他奶產品冇再發現有酸味。
維修

條馬路有路陷，工人要做維修。
維修（英文：maintenance）喺技術上係指檢查一個人造系統（架生、機械同建築物等等）嘅功能，而如果個系統有問題影響佢嘅功能，就做必要嘅修理工作。
維他奶國際

維他奶國際（港交所：00345），全名維他奶國際集團有限公司（英文：Vitasoy International Holdings Ltd.），係香港一間飲品製造商，主要生產「維他奶」豆奶同「維他」飲品。
維他奶國際前身係1940年開張嘅香港荳品有限公司（英文：The Hong Kong Soya Bean Products, Co., Ltd.，簡稱荳品公司），1994年公司喺香港聯合交易所上市嗰陣改用而家個公司名。

維他奶豆奶
維他奶豆奶現時有十種味道：
豆奶
麥精豆奶
黑豆奶
蜜瓜味豆奶
椰子汁豆奶
Mocha豆奶
紅豆豆奶
香芋味豆奶
茉香豆奶
朱古力味豆奶
暖薑豆奶
北海道蜜瓜味豆奶
其中，Mocha喺2006年4月推出，紅豆同香芋喺同年8月推出，茉香同更新嘅朱古力味喺2007年6月推出，北海道蜜瓜味喺2008年6月推出。

鈣思寶大豆飲品
鈣思寶係維他奶嘅高鈣豆奶牌子，宣傳口號係「大豆健美主義，點止高鈣咁簡單」。鈣思寶含鈣質外，重有異黃酮、卵磷脂、奧米加3、氨基酸等營養素。鈣思寶只含1.2%植物脂肪，冇膽固醇。
大豆營鈣
大豆益纖
大豆燕麥
大豆膠原蛋白

山水鮮豆漿
「維他山水」鮮豆漿，係維他奶為迎合香港人對健康生活嘅追求，加入更多鈣質（每100毫升含120毫克鈣）嘅鮮荳漿，鈣量高過一般鮮荳漿。

特級有機豆奶
特級有機豆奶系列係利用有機成份製成，冇基因改造成份。呢系列有機維他奶榮獲英國有機組織Soil Association頒授證書，證明係天然有機產品。
原味特級有機維他奶
高鈣特級有機維他奶
云呢拿味特級有機維他奶
朱古力味特級有機維他奶

公司資料
執行主席係羅友禮。截至2006年3月31號為止嘅年度，股東應佔溢利1.72億港元，營業額25.2億港元。

事件
内文：銅鑼灣刺警案
2021年7月1號，時任香港維他奶採購部主任嘅梁健輝喺銅鑼灣崇光百貨對開，用刀插向一名男警背脊後，再用刀插落自己心臟，其後昏迷倒地，送院搶救後不治。
事後網上流傳一則叫「有關一位同事於事件中身故」、署名「各員工」、頂部標有「維他奶國際集團有限公司」商標嘅繁體中文內部通告，形容呢位同事係「不幸逝世」，又重申「向健輝的家人致以最深切的慰問」，引發網民不滿，指維他奶集團涉嫌支持恐怖份子。中國大陸部分超市將維他奶集團旗下產品下架，亦有中國區維他奶產品代言人終止同維他奶品牌嘅合作。公司亦收到炸彈恐嚇。
其後維他奶喺官方微博刊出簡體中文聲明，表示「集團全力支持香港當局根據港區國安法對事件進行全面調查」，又指份內部文件係由一位員工私下撰寫並內部轉發，亦無遵從維他奶集團內部審批流程，同埋已經炒咗佢。
受事件影響，7月5號維他奶股價喺香港股市跌咗11.6%，市值蒸發36.8億元。
維克里拍賣理論

維克里拍賣理論（英文：Vickrey Auction Theory）係一種拍賣理論，亦稱為密封競標次高價拍賣（sealed-bid second-price auction, SBSPA）。喺呢種拍賣中，競標者會提交密封競標，唔知道其他競標者嘅出價。最高出價者贏得物品，但實際支付嘅價格係第二高出價。呢種拍賣同英式拍賣有類似嘅策略，令競標者有動機出真實嘅價值。維克里拍賣理論喺1961年由哥倫比亞大學教授威廉·維克里第一次學術發表，不過其實喺1893年起已經被郵票收藏家使用。維克里嘅原始論文主要考慮只賣一個唔可分割嘅物件嘅拍賣。而喺有多個相同物品嘅情況下，競標者會提交反向需求曲線，並支付機會成本。
維克里拍賣理論有以下嘅特性：
自我揭示同激勵相容性：喺維克里拍賣中，每個競標者都會出價（揭示）佢哋對物品嘅估值，以最大化佢哋嘅預期效用。呢種拍賣有時會用於機構抵押不動產抵押貸款證券（英文：Mortgage-backed security, MBS）市場嘅指定池交易。
拍賣後效率：維克里拍賣喺最一般嘅情況下係決策效率（贏家係估值最高嘅競標者）；如果賣家被視為「零號玩家」，佢嘅轉移等於其他玩家轉移嘅負值總和（即出價）。
缺點：維克里拍賣唔係價格發現（英文：price discovery），即係當買家對自己嘅估值唔確定嘅時候，唔能夠顯示市場價格，除非係經過一連串嘅拍賣。賣家又可能會使用假投標來增加利潤。
維克里拍賣理論喺經濟學文獻中有好多研究，但係實際應用中較少見。喺多單位拍賣中，亦存在維克里拍賣嘅廣義變體，例如Google同Yahoo嘅網上廣告計劃中使用嘅廣義次高價拍賣（唔係激勵相容）同Vickrey-Clarke-Groves拍賣（激勵相容）。
維吉留奧塔維拉

維吉留奧塔維拉（Virgílio Távora，1919年11月29號—1988年6月3號）係巴西政治人同軍人，喺巴西塞阿拉州Jaguaribe出世。
塔維拉喺1963年至1966年同1979年至1982年期間出任塞阿拉州州長。喺1971年至1979年間出任參議員。
佢喺1988年6月3號喺聖保羅死咗，終年68歲。
煙幕彈

煙幕彈（英文：smoke grenade），又叫煙霧彈，係一種可以產生煙嘅手榴彈。
煙槍

煙槍（smoking pipe）係種用來食煙嘅架生。亦可以放其他嘢，好似鴉片、大麻... 煙槍通常由海泡石，粘土，玻璃，瓷器，硬玉同丙烯酸製成。
煙廠街

煙廠街（英文：Yin Chong Street），係香港九龍旺角嘅一條馬路，由廣華街開始，去到花園街。
煙火樹

煙火樹（粵拼：jin1 fo2 syu6；學名：Clerodendrum quadriloculare）係馬鞭草科大青屬嘅常綠灌木，原產地喺菲律賓同太平洋嘅群島一帶。

形態
呢種植物一般喺每年8——11月開花。
煙燻

煙燻，或者就咁叫煙或燻，係種整嘢食嘅方法，用落咗香草嘅木頭燒煙出嚟燻香嘢食。
煙灰缸

煙灰缸，包括煙灰盅、煙灰罌都係一個裝香煙廢棄物嘅器皿，形狀似一個開口嘅碗、有蓋嘅盒、合金郵箱，或者垃圾桶咁。煙灰缸用料係耐燃物料，包括石、瓦、玻璃、金屬咁。禮品公司唔少都設計利用煙灰缸表面幫人做廣告宣傳。嚮禁煙嘅社區，有放煙灰缸嘅場所通常即係非禁煙區。對於煙民黎講，煙灰缸係生活必需品。如果冇煙灰缸，好多煙民都係垃圾蟲。
煙灰缸裏面放沙粒或者石仔，可以令煙頭快啲熄，會少好多二手煙同埋避免火警。當然，必要時，有啲好心人會倒水落煙灰缸救火。
維基同享有多媒體嘅嘢：Ashtrays
煙斗

煙斗（pipe）係種用來食煙嘅架生。形似個斗，方便揸手，個窿放煙草，柄裏面有條空心管，連起個窿同煙嘴。用家一吸氣嗰時，着咗火煙草產生嘅煙，就會由條管帶去用家口裏頭。煙斗由好簡單機製平嘢，到精緻手造嘅貴嘢都有。有啲直頭係貴到離譜嘅收藏品。
煙格

煙格係專門畀人食鴉片煙嘅地方。老闆叫格主，人客叫道友，會睏喺煙牀上便，側邊有盞煙燈，有枝煙槍，盅煙霄。
煙燻魚

煙燻魚（Smoked fish），又叫煙魚、燻魚，係經煙燻加工嘅魚，係古時常用保存魚嘅其中一種方法。
煙燻魚常見種類包括煙三文魚。
唱臂

唱臂（英文：tone arm）係連接唱盤底座同唱頭之間嘅一支條狀零件，基本設計係一支槓桿，但係喺一啲唱盤嘅設計可能只係一支要用摩打郁嘅就咁一條嘢。喺可以換唱臂嘅唱機，有啲人會一部機幾支唱臂，每支事先裝唔同嘅唱頭，等播唔同嘅碟可以用適合嘅唱頭而唔使下下換頭:9:31。
唱遊

唱遊係種教學活動，多數響學前班、幼稚園同小學低年班出現。唱遊活動入面，教師會向一班學生播音樂或者歌，然後教師會指示學生做動作，譬如拍手、踏腳、模仿動物同大自然嘅聲音；又或者跟住音樂節奏跑跑跳跳、玩遊戲。
唱頭

唱頭（英文：cartridge）係唱機入面用來將錄咗喺黑膠碟嘅聲由動能轉化成電子訊號嘅組件，駁喺唱臂上面，而實際同張碟接觸嘅部分就叫唱針。唱頭基本上係一種拾音器，主要分磁圈收音同壓電效應兩種，而磁圈收音又分動圈同動磁兩種。
唱紅打黑

唱紅打黑（粵拼：coeng3 hung4 daa2 hak1），係指原重慶市委書記薄熙來搞起嘅兩場政治運動：即係「唱紅運動」（唱紅歌、讀經典、講故事、傳箴言）同「打黑運動」（重慶打黑除惡專項行動）。王立軍事件之後，薄熙來落台，「唱紅打黑」就停咗落嚟。

唱讀講傳
内文：唱紅歌、讀經典、講故事、傳箴言
唱紅歌、讀經典、講故事、傳箴言，簡稱「唱紅運動」或「唱紅歌」，官方簡稱「唱、讀、講、傳」，係「唱紅打黑」運動嘅第一部分。2008年開始，薄熙來喺重慶市推廣紅色歌曲同紅色經典作品，重慶亦被人叫「西紅市」（普通話拼音：Xīhóngshì）。

打黑除惡
内文：重慶打黑除惡專項行動
重慶打黑除惡專項行動，簡稱「重慶打黑」，係「唱紅打黑」運動嘅第二部分。爾場運動入邊，文強等官員落台；從2009年6月到2010年4月，重慶公安局捉咗4781人，查扣咗31.46億元人民幣。國家公安部頒布嘉獎令，肯定重慶打黑除惡專項行動嘅功績，話重慶打黑除惡「打得好、打得準、打得狠」；但爾場打黑運動被懷疑可能係薄熙來為咗鏟除異己搞嘅。
唱腔

喺西方嘅樂理上，唱腔（melisma；希臘文：μέλισμα）係指將歌詞裏面嘅一個音節橫跨多個音符。
唱針

唱針（英文：stylus，俗稱 needle）係唱頭實際同黑膠碟接觸嘅部分。通常係鑽石造，亦有細粒鑽石粢喺鋼針上面。唱針有唔同形狀，主要分圓形、橢圓形同超橢圓三大類。

物料
早喺1990年代，大部分唱針已經係鑽石造，到而今都仲係，原因係佢夠硬同可以打磨到唔會太刮啲碟，另外亦都有藍寶石同瓷質造，但係冇咁禁；以前用過第啲材料，包括鋼、木、竹同膠等等，而今都已經冇用。鑽石造嘅唱針可以係全粒鑽石，或者係細粒鑽石粢喺鋼針上面，粢鋼針係為咗減低成本，但係咁樣整出來嘅唱針會重過全粒鑽石:3:16。

形狀
唱針嘅針尖部分有唔同形狀，主要分圓形、橢圓形同超橢圓三大類；超橢圓基本上即係真係尖嘅，但係其實最尖嘅部分仍然係圓圓地，即係其實佢最尖嘅部分都係圓嘅，不過半徑好細，超橢圓可以再細分做線接觸（line contact）、微線形（micro­linear，又叫鴨咀針，micro-ridge）、柴田唱針（Shibata）等等。圓形、橢圓形同超橢圓係指針尖橫切面嘅形狀，即係話例如我哋講嘅所謂圓形其實係指類似半球體嘅立體。
圓形係最舊嘅設計，唔好處係爾種唱針喺唱片嘅坑紋入面其實淨係會掂住兩點，後來有咗立體聲之後發現圓形唱針喺分返開兩條聲道嗰陣唔係好理想，所以發明咗橢圓形。再後來發明尖嘅針，係為咗同唱片上面嘅紋接觸得再好啲，尤其係當係高音嗰陣，尖嘅唱針其實唔係好似針咁尖成一點，而係尖成一條線:3:51。
微線形嘅鴨咀針已經好少人用:2:24，最初啱啱發明嗰陣，曾經被認為係非常好嘅高科技設計，但係個鴨咀形喺用咗好耐之後仍然會磨損到冇咗，音質就會突然變差，仲會刮碟:2:24。
雖然話圓形針尖處理立體聲唔理想，但係喺 DJ 界常用，如果唔係就一定要係橢圓形，因為捽碟嗰陣，如果支針真係尖嘅就會刮花張碟。
唱片舖

唱片舖係賣唱片、經典電影、電視劇光碟嘅鋪頭。
係以前賣黑膠唱片、錄音帶為主，收尾賣錄影帶、CD光碟，家下轉營賣DVD電影、電視劇最多。
真主黨

真主黨（阿拉伯文：‮حزب الله‬‎），係黎巴嫩一個恐怖主義極端武裝組織，響1982年由伊朗扶植出嚟，旗下嘅恐怖分子專門對以色列發動恐怖襲擊。
真·三國無雙系列

《真·三國無雙系列》係日本光榮出嘅一個動作電子遊戲系列，用中國三國時代做背景，2000年出頭一代作品，2018年出第八代。
真·哥斯拉

《真·哥斯拉》（粵拼：zan1 go1 si1 laai1，日文：シン・ゴジラ）係套2016年上畫嘅日本特攝片，導演係庵野秀明。
真·女神轉身

《真·女神轉身》（英文：Oh My Goddess!）係香港無綫電視嘅訪談節目，由余德丞、林俊其主持，由2021年11月2號到2022年1月25號逢禮拜二23:00到23:30喺J2播。節目會請唔同「女神」級人物做嘉賓。
真下佐登史

真下佐登史（1974年3月6號—）係日本足球員，司職前鋒，效力過山形山神。
大公會議

大公會議（粵拼：daai6 gung1 wui6 ji5，Ecumenical Synods），係傳統基督教入面有普遍代表意義嘅世界性主教會議。
大內低手

《大內低手》係由海南電視台攝製嘅30集古裝電視喜劇，同時亦係《李衞當官》終結篇，由王偉廷導演，徐崢、于波、陳曦、雷恪生、鍾衞華、趙麗穎等主演。
大公報

《大公報》係中國現存最耐歷史嘅報紙，由報刊出版家英華喺1902年6月17號響天津創刊，喺天津、上海、武漢、廣州、香港發過行。1938年後響香港出版，嗰時開始立場親中國共產黨，有唔少人都話佢哋實際係畀香港中聯辦操控。

爭議
六七暴動時，大公報嘅頭版就係報告「抗暴戰士」放炸彈炸傷警察，但係唔報有市民無辜被炸死，仲用佈局「巧妙」誇讚放炸彈嘅恐怖份子
《大公報》嘅立場親中共，引伸對非建制派嘅態度亦唔友善。另外，末代港督彭定康喺回應蘋果日報同壹週刊停刊事件嘅時候，亦提到《文匯報》成日出版大話、誣捏政府。

批鬥式手法
多年來，《大公報》不斷攻擊同埋以騷擾式手法採訪香港泛民主派同反共人士，以反對派稱呼泛民主派，當中好多假名署名文章。甚至連學者同部分中間派亦被文批，例如2012年1月，香港大學民意研究計劃發表「香港人」同「中國人」身分認同嘅民意調查，即使負責民調嘅鍾庭耀已經多次解釋自己用意，亦成為抨擊對象；《明報》報稱，兩個月內有多達40篇文章抨擊鍾庭耀都出自《大公報》等嘅親共報紙，此外國媒體《華爾街日報》亦以「文革式語言」（Cultural Revolution rhetoric）形容事件，指「左報」旨在普選前先「閹割」（neuter）非建制人士。事件中，聲援鍾庭耀嘅科技大學副教授成名、中文大學導師蔡子強，都俾《大公報》指責做「抗中亂港之實的真政客、假學者……」。科大教授成名回應話，咁係文革式方法，目的就係要噤聲。
2011年11月，前《香港電台》廣播節目主持吳志森，言論同政治立場引起左派不滿，例如早前「劉曉波獲諾貝爾和平獎」、「毒奶受害者代表趙連海」等，佢都有節目中批評中共，被指立場「反共」。吳志森稱突然遭撤換節目主持，並指出：過去一年，佢受到香港親中共報紙《大公報》、《文匯報》、《商報》批判攻擊達70篇文，當中講得最多係要求香港電台中止佢做節目主持。

繁簡轉換問題
2010年12月2日，《大公報》有篇〈一年一度工展會維園舉行　營業額可望倍增〉新聞，內文提及「位元堂響應廠商會的「一元産品大優惠」，在展期首星期推出一元即食翅，每日售一百五十份，希望帶旺攤位墮胎，吸引更多市民購物」使一些網民以為位元堂發明可作墮胎之用嘅即食翅，並喺工展會促銷。有網民解釋指，以上文字原意係「希望帶旺攤位人流」，由於簡體中文嘅「人流」代表「人工流產」（墮胎），報社將簡體字自動轉做繁體字就轉換出錯。
2011年2月6日，《大公報》再犯「墮胎」錯誤，發佈〈商場新春墮胎生意較去年同期錄得增一成〉新聞，文中仲多次出現「墮胎」字眼，唔單止再次成為網民熱話，更喺翌日上報。

2013年《北京的哥奇遇》錯誤信息事件
2013年4月18號大公報刊登嘅《北京的哥奇遇：習總書記坐上了我的車》一文，俾中國媒體廣為轉載。之後大公報發聲明話報道係假新聞並向讀者致歉。

2016年採訪期間被指襲擊本土派人士
2016年香港立法會選舉期間，《大公報》「特別政治組」記者跟蹤同追拍本土民主前線參選人梁天琦嗰陣發生身體接觸後打鬥至見血。8月14日晚，梁天琦喺港鐵太古站同《大公報》記者發生爭執。其後又連續兩日以頭版報道梁嘅背景，亦到佢中國大陸出生地翻查祖屋同先輩資料。

2021年冒認社工老師進入社運人士屋企採訪
2021年1月，《大公報》被報道有記者冒認社工老師，入唨「天水圍社區關注組」成員王繼祖屋企訪問，仲影低咗佢屋企嘅情況。關注組成員形容呢啲行徑可恥，用陰濕招呃屋企人信任入屋。佢哋發表聲明批評，大公報一邊公開人哋嘅私隱，用龐大嘅媒體壓力揭開人哋嘅瘡疤，另一方面又話要保護學生，非常諷刺，又批評《大公報》事後嘅報導係喺度作故仔。
精包

精包（spermatophore）係包含精蟲嘅構造，公嘅會將精包擺入乸嘅體內。呢種做法常見於節肢動物。
精密科學

精密科學（exact science）係指能夠得出精確結果嘅科學，例子有物理學呀噉。
粵通卡

粵通卡（粵拼：jyut6 tung1 kaa1）係廣東聯合電子服務股份有限公司負責整嘅高速公路聯網收費嘅ETC卡，凈限喺廣東範圍內使用。部車必須要安裝電子標籤儀重要插卡先至畀喺廣東任何一條高速公路喺一卡通收費通道行。
呢種卡喺成個廣東省任何一間中國石油屬下嘅油站、工行同建行嘅任一廣東省內城市分行都可以買到同充值。佢嘅電子標籤凈限粵通卡啲工作人員喺各服務店幫車主裝呢樣。
自從2020年1月1號取消省界收費站後，家下中國大陸嘅高速公路收費亦實現聯網，粵通卡嘅使用範圍亦擴大到成個中國大陸嘅高速公路。
粵音韻彙

粵音韻彙，韻書之一，專為廣州話而編，以類似萬國音標編寫，喺廣州話而言，係第一部。書為黃錫凌所寫。書中有檢字索引、凡例、粵語韻目表、粵音韻匯檢字、廣州標準音之研究呢啲內容。
1941年本書喺上海中華書局初版，1957年3月中華書局香港分局重印，1979年4月重新排過發行、1981年1月再重排本重印。但版本唔止咁少，至少有二十種。而內容累次改動，現今見版本，經過大量刪節，失去部份原有說明，變得有誤同唔通順。其中明顯之處，無咗以孫文嘅總理遺囑做示範。然而改版亦有啲修正。
所用音標並非佢原創，而係出自一九一二年嘅廣東話讀本。同正式萬國音標有一定差異，至明顯係送氣同唔送氣音嘅標法，有啲長短音之別，亦無區分。
粵音韻彙定音原則，並無講明。有啲字音，並唔見於當時廣東話。有啲音要同韻書反切對應，有啲分音為咗配合當時中華民國國語。
精品酒店

精品酒店（英文：Boutique hotel）係酒店嘅一個類型，規模比較細，房數約莫喺10到100間之間，設計會比較時尚，多數起喺大城市嘅市區。
精伶童學會

《精伶童學會》（英文：Smarty Pants）係香港電視廣播有限公司製作嘅細路真人騷節目，全節目共9集，由黃山怡擔任主持。每一集都會邀請唔同嘅嘉賓做評判同主持選出每集嘅「我最喜愛童學仔」。參賽者嘅年齡介乎3至10歲，每集嘅優勝者會喺最後一集進行決賽，爭奪精伶童學仔嘅冠軍同「精伶獎學金」。
精工

精工（英文：Seiko；日文：セイコー），係日本一間手錶製造商，1881年開張，總部喺東京。

相關諺語
舊時香港地認為日本錶唔入流，所以有句諺語：「窮到燶，戴精工；輸到暈，戴星辰」。
精妙鍵盤

精妙鍵盤係蘋果公司推出嘅鍵盤，配搭Mac機用，第一代喺2015年推出。